“กทท.” จับมือ TDRI ศึกษาผลกระทบ รับตู้ขาเข้าท่าเรือแหลมฉบัง หวังสะท้อนต้นทุนเป็นธรรม
“กทท.” จับมือ TDRI ศึกษาผลกระทบ รับตู้สินค้าขาเข้าท่าเรือแหลมฉบัง หวังสะท้อนต้นทุนเป็นธรรม
“กทท.” จับมือ TDRI ศึกษาผลกระทบ รับตู้สินค้าขาเข้าท่าเรือแหลมฉบัง หวังสะท้อนต้นทุนเป็นธรรม
30 พ.ย. 2563

เรือโทกมลศักดิ์ พรหมประยูร ผู้อำนวยการการท่าเรือแห่งประเทศไทย (กทท.) เปิดเผยว่า กทท. ร่วมกับสถาบันวิจัยเพื่อการพัฒนาประเทศไทย (Thailand Development Research Institute : TDRI) ดำเนินการเปิดรับฟังความคิดเห็นผู้ใช้บริการ พร้อมทั้งร่วมกันศึกษาผลกระทบที่เกิดจากการที่ กทท. บังคับใช้ประกาศ กทท. เรื่อง กำหนดให้เรือชายฝั่งที่รับตู้สินค้าขาเข้าที่ท่าเรือแหลมฉบัง (ทลฉ.) ดำเนินการบรรทุกตู้สินค้าลงเรือ (Loading Container) ท่าเทียบเรือชายฝั่ง (ท่าเทียบเรือ A) เพื่อทำความเข้าใจและนำเสนอการปรับอัตราค่าภาระที่เหมาะสม เพื่อส่งเสริมสนับสนุนการขนส่งสินค้าผ่านท่าเรือชายฝั่งอย่างยั่งยืน
ทั้งนี้ การศึกษาผลกระทบดังกล่าว เป็นการศึกษาเรื่องต้นทุนการขนส่งสินค้าทางเรือชายฝั่ง เพื่อนำข้อคิดเห็นและข้อเสนอแนะจากผู้มีส่วนได้ส่วนเสีย พร้อมทั้งกำหนดกรอบในการดำเนินงานที่ครอบคลุมยุทธศาสตร์ของประเทศ เพื่อทำการวิเคราะห์หาอัตราค่าภาระที่เหมาะสม เป็นธรรม สะท้อนต้นทุนที่แท้จริงในสถานการณ์ปัจจุบัน ตลอดจนสร้างความเข้าใจ ความเชื่อมั่น การยอมรับ และความร่วมมืออันดี เพื่อผลักดันและพัฒนาเศรษฐกิจโดยรวมของประเทศให้เติบโต พร้อมทั้งช่วยสนับสนุนส่งเสริมกิจกรรมการขนส่งสินค้าทางเรือชายฝั่งอย่างยั่งยืนต่อไป
สำหรับการเปิดดำเนินการท่าเทียบเรือชายฝั่ง (ท่าเทียบเรือ A) ทลฉ. นั้น มีวัตถุประสงค์เพื่อสนับสนุนการขนส่งสินค้าขาเข้า-ออกที่มาจากต่างประเทศ ช่วยอำนวยความสะดวกให้กับผู้ประกอบการเรือชายฝั่งในการลดระยะเวลาการรอคอยของเรือสินค้าชายฝั่งที่ต้องใช้ท่าเรือระหว่างประเทศร่วมกับเรือสินค้าระหว่างประเทศ รวมถึงลดการใช้พลังงาน ลดต้นทุนด้านโลจิสติกส์ และลดปัญหาการจราจร ส่งผลดีในการพัฒนาเส้นทางการเชื่อมโยงโครงข่ายการขนส่งทางน้ำให้ประเทศมากยิ่งขึ้น